CELEX: 32019R0519
Language: el
Date: 2019-03-19 00:00:00
Title: Κανονισμός (EE) 2019/519 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την τροποποίηση του κανονισμού (ΕΕ) αριθ. 167/2013 για την έγκριση και την εποπτεία της αγοράς γεωργικών και δασικών οχημάτων (Κείμενο που παρουσιάζει ενδιαφέρον για τον ΕΟΧ)

29.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 91/42
               
            
         ΚΑΝΟΝΙΣΜΟΣ (EE) 2019/519 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 19ης Μαρτίου 2019
         για την τροποποίηση του κανονισμού (ΕΕ) αριθ. 167/2013 για την έγκριση και την εποπτεία της αγοράς γεωργικών και δασικών οχημάτων
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Οι περιγραφές των οχημάτων κατηγορίας Τ1 και Τ2 που προβλέπονται στον κανονισμό (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου (3) χρειάζεται να αποσαφηνιστούν όσον αφορά τη θέση του άξονα που βρίσκεται πλησιέστερα στον οδηγό για τους ελκυστήρες με περιστρεφόμενη θέση οδήγησης και όσον αφορά τη μέθοδο υπολογισμού του ύψους του κέντρου βάρους. Για τον ακριβή και ομοιόμορφο καθορισμό του ύψους του κέντρου βάρους για τα οχήματα της κατηγορίας Τ2, θα πρέπει να γίνεται αναφορά σε διεθνώς ισχύοντα πρότυπα που καθορίζουν το κέντρο βάρους του ελκυστήρα.
                  
               
                     (2)
                  
                  
                     Ένας ακριβής ορισμός των διαφόρων χαρακτηριστικών των γεωργικών ελκυστήρων, με βάση την ανάλυση των τεχνικών χαρακτηριστικών τους, είναι υψίστης σημασίας για την ορθή και πλήρη εφαρμογή του παρόντος κανονισμού και των κατ' εξουσιοδότηση και των εκτελεστικών πράξεων που εκδίδονται βάσει αυτού. Λαμβάνοντας υπόψη ότι οι συζητήσεις για τους ορισμούς των κατηγοριών πραγματοποιούνται στα σχετικά διεθνή φόρουμ, των οποίων η Ένωση είναι συμβαλλόμενο μέρος, οι εργασίες αυτές θα πρέπει να λαμβάνονται υπόψη από την Επιτροπή για την πρόληψη τυχόν δυσανάλογων και αρνητικών επιπτώσεων κατά την εφαρμογή των τεχνικών απαιτήσεων και των διαδικασιών δοκιμών, καθώς και των τυχόν αρνητικών επιπτώσεων για τους κατασκευαστές, ιδίως όσον αφορά τους εξαιρετικά εξειδικευμένους ελκυστήρες.
                  
               
                     (3)
                  
                  
                     Στον κανονισμό (ΕΕ) αριθ. 167/2013 θα πρέπει να καταστεί σαφές ότι ο όρος «εναλλάξιμα μηχανήματα» σημαίνει «εναλλάξιμος εξοπλισμός», ώστε να διασφαλιστεί ότι η ορολογία χρησιμοποιείται με συνέπεια σε όλο τον κανονισμό.
                  
               
                     (4)
                  
                  
                     Στον κανονισμό (ΕΕ) αριθ. 167/2013, οι εισαγωγείς οφείλουν να διατηρούν αντίγραφο του πιστοποιητικού συμμόρφωσης αναφορικά με προϊόντα που δεν συμμορφώνονται με τον εν λόγω κανονισμό ή που ενέχουν σοβαρό κίνδυνο. Θα πρέπει να καταστεί σαφές ότι γίνεται αναφορά σε ένα πιστοποιητικό έγκρισης τύπου ΕΕ. Συνεπώς, ο κανονισμός αυτός θα πρέπει να τροποποιηθεί, ώστε να αναφέρεται στο κατάλληλο έγγραφο.
                  
               
                     (5)
                  
                  
                     Ο κανονισμός (ΕΕ) αριθ. 167/2013 ορίζει ότι το πιστοποιητικό έγκρισης τύπου ΕΕ περιέχει, ως συνημμένο, τα αποτελέσματα των δοκιμών. Θα πρέπει να καταστεί σαφές ότι η αναφορά γίνεται στο δελτίο αποτελεσμάτων των δοκιμών. Συνεπώς, ο κανονισμός αυτός θα πρέπει να τροποποιηθεί, ώστε να αναφέρεται στο κατάλληλο συνημμένο έγγραφο.
                  
               
                     (6)
                  
                  
                     Ο κανονισμός (ΕΕ) αριθ. 167/2013 εξουσιοδότησε την Επιτροπή να εκδίδει κατ' εξουσιοδότηση πράξεις για μία περίοδο πέντε ετών, η οποία έληξε την 21η Μαρτίου 2018. Δεδομένου ότι υπάρχει συνεχής ανάγκη για επικαιροποίηση διαφόρων στοιχείων της διαδικασίας έγκρισης τύπου, όπως αυτή ορίζεται στον εν λόγω κανονισμό και στις πράξεις που εκδόθηκαν δυνάμει αυτού, ιδίως για την προσαρμογή τους στην τεχνική πρόοδο ή την πραγματοποίηση διορθώσεων, θα πρέπει να παραταθεί το χρονικό διάστημα για την άσκηση της εξουσιοδότησης και να χορηγηθεί η δυνατότητα σιωπηρών παρατάσεων.
                  
               
                     (7)
                  
                  
                     Ο κανονισμός (ΕΕ) αριθ. 167/2013 αναφέρεται στην κατάργηση της οδηγίας 74/347/ΕΟΚ του Συμβουλίου (4) ενώ θα έπρεπε να αναφέρεται στην κατάργηση της οδηγίας 2008/2/ΕΚ του Ευρωπαϊκού Κοινοβουλίου και του Συμβουλίου (5), η οποία κωδικοποίησε την προαναφερθείσα οδηγία. Ως εκ τούτου, είναι αναγκαίο να τροποποιηθεί η σχετική αναφορά στον κανονισμό (ΕΕ) αριθ. 167/2013.
                  
               
                     (8)
                  
                  
                     Δεδομένου ότι ο παρών κανονισμός τροποποιεί τον κανονισμό (ΕΕ) αριθ. 167/2013 χωρίς να επεκτείνει το κανονιστικό του περιεχόμενο, και δεδομένου ότι οι στόχοι του παρόντος κανονισμού δεν μπορούν να επιτευχθούν επαρκώς από τα κράτη μέλη, μπορούν, όμως, λόγω της κλίμακας και των επιπτώσεών του, να επιτευχθούν καλύτερα σε ενωσιακό επίπεδο, η Ένωση δύναται να λάβει μέτρα, σύμφωνα με την αρχή της επικουρικότητας, η οποία διατυπώνεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη των σκοπών αυτών.
                  
               
                     (9)
                  
                  
                     Επομένως, ο κανονισμός (ΕΕ) αριθ. 167/2013 θα πρέπει να τροποποιηθεί αναλόγως,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κανονισμού (ΕΕ) αριθ. 167/2013
            Ο κανονισμός (ΕΕ) αριθ. 167/2013 τροποποιείται ως εξής:
            
                        1)
                     
                     
                        Στο άρθρο 2, η παράγραφος 2 αντικαθίσταται από το ακόλουθο κείμενο:
                        
                           «2.   Ο παρών κανονισμός δεν εφαρμόζεται σε εναλλάξιμο εξοπλισμό που ανυψώνεται πλήρως από το έδαφος ή που δεν μπορεί να αρθρωθεί γύρω από κατακόρυφο άξονα όταν το όχημα στο οποία είναι προσαρτημένος βρίσκεται σε οδική χρήση.».
                        
                     
                  
                        2)
                     
                     
                        Στο άρθρο 4, τα σημεία 2) και 3) αντικαθίστανται από το ακόλουθο κείμενο:
                        
                                    «2)
                                 
                                 
                                    η “κατηγορία Τ1” περιλαμβάνει τους τροχοφόρους ελκυστήρες με ελάχιστο πλάτος μετατροχίου για τον πλησιέστερο προς τον οδηγό άξονα όχι μικρότερο από 1 150 mm, με μάζα χωρίς φορτίο, σε κατάσταση λειτουργίας, ανώτερη από 600 kg, και με ελάχιστη απόσταση από το έδαφος όχι μεγαλύτερη από 1 000 mm· για ελκυστήρες με περιστρεφόμενη θέση οδήγησης (περιστρεφόμενο κάθισμα και τιμόνι), ο πλησιέστερος προς τον οδηγό άξονας είναι εκείνος που διαθέτει ελαστικά με τις μεγαλύτερες διαστάσεις·
                                 
                              
                                    3)
                                 
                                 
                                    η “κατηγορία Τ2” περιλαμβάνει τους ελκυστήρες με ελάχιστο πλάτος μετατροχίου όχι μικρότερο από 1 150 mm, με μάζα χωρίς φορτίο, σε κατάσταση λειτουργίας, ανώτερη από 600 kg, και με απόσταση από το έδαφος όχι μεγαλύτερη από 600 mm· εάν το ύψος του κέντρου βάρους του ελκυστήρα (καθοριζόμενο σύμφωνα με το πρότυπο ISO 789-6:1982 και μετρούμενο σε σχέση με το έδαφος) διαιρούμενο διά του μέσου ελάχιστου μετατροχίου για κάθε άξονα υπερβαίνει το 0,90 η μέγιστη ταχύτητα για την οποία έχει σχεδιαστεί πρέπει να περιορίζεται στα 30 km/h·».
                                 
                              
                  
                        3)
                     
                     
                        Στο άρθρο 12, η παράγραφος 3 αντικαθίσταται από το ακόλουθο κείμενο:
                        
                           «3.   Οι εισαγωγείς διατηρούν, για περίοδο 10 ετών μετά τη διάθεση στην αγορά του οχήματος και για περίοδο πέντε ετών μετά τη διάθεση στην αγορά συστήματος, μηχανικού μέρους ή χωριστής τεχνικής μονάδας, αντίγραφο του πιστοποιητικού έγκρισης τύπου ΕΕ το οποίο θέτουν στη διάθεση των εγκρινουσών αρχών και των αρχών εποπτείας της αγοράς και μεριμνούν ώστε το αναφερόμενο στο άρθρο 24 παράγραφος 10 πακέτο πληροφοριών να βρίσκεται στη διάθεση αυτών των αρχών, εφόσον το ζητήσουν.».
                        
                     
                  
                        4)
                     
                     
                        Στο άρθρο 25 παράγραφος 1, το στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    το δελτίο αποτελεσμάτων δοκιμών·».
                                 
                              
                  
                        5)
                     
                     
                        Στο άρθρο 39 παράγραφος 1, το δεύτερο εδάφιο αντικαθίσταται από το ακόλουθο κείμενο:
                        «Το πρώτο εδάφιο ισχύει μόνο για οχήματα εντός του εδάφους της Ένωσης, τα οποία καλύπτονταν από ισχύουσα έγκριση τύπου ΕΕ κατά τον χρόνο παραγωγής τους, αλλά δεν είχαν ταξινομηθεί ούτε τεθεί σε κυκλοφορία πριν από τη λήξη ισχύος της εν λόγω έγκρισης τύπου ΕΕ.».
                     
                  
                        6)
                     
                     
                        Στο άρθρο 71, η παράγραφος 2 αντικαθίσταται από το ακόλουθο κείμενο:
                        
                           «2.   Η εξουσία έκδοσης κατ' εξουσιοδότηση πράξεων που προβλέπεται στο άρθρο 17 παράγραφος 5, το άρθρο 18 παράγραφος 4, το άρθρο 19 παράγραφος 6, το άρθρο 20 παράγραφος 8, το άρθρο 27 παράγραφος 6, το άρθρο 28 παράγραφος 6, το άρθρο 45 παράγραφος 4, το άρθρο 49 παράγραφος 3, το άρθρο 53 παράγραφος 12, το άρθρο 61 και στο άρθρο 70 ανατίθεται στην Επιτροπή για πέντε έτη από τις 22 Μαρτίου 2013. Η εξουσιοδότηση ανανεώνεται σιωπηρά για περιόδους ίδιας διάρκειας, εκτός αν το Ευρωπαϊκό Κοινοβούλιο ή το Συμβούλιο προβάλουν αντιρρήσεις το αργότερο εντός τριών μηνών πριν από τη λήξη της κάθε περιόδου. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο στις 22 Ιουνίου 2022 και εννέα μήνες πριν από τη λήξη κάθε επόμενης πενταετούς περιόδου.».
                        
                     
                  
                        7)
                     
                     
                        Στο άρθρο 76, η παράγραφος 1 αντικαθίσταται από το ακόλουθο κείμενο:
                        
                           «1.   Με την επιφύλαξη του άρθρου 73 παράγραφος 2 του παρόντος κανονισμού, οι οδηγίες 76/432/ΕΟΚ, 76/763/ΕΟΚ, 77/537/ΕΟΚ, 78/764/ΕΟΚ, 80/720/ΕΟΚ, 86/297/ΕΟΚ, 86/298/ΕΟΚ, 86/415/ΕΟΚ, 87/402/ΕΟΚ, 2000/25/ΕΚ, 2003/37/ΕΚ, 2008/2/ΕΚ, 2009/57/ΕΚ, 2009/58/ΕΚ, 2009/59/ΕΚ, 2009/60/ΕΚ, 2009/61/ΕΚ, 2009/63/ΕΚ, 2009/64/ΕΚ, 2009/66/ΕΚ, 2009/68/ΕΚ, 2009/75/ΕΚ, 2009/76/ΕΚ και 2009/144/ΕΚ καταργούνται με ισχύ από την 1η Ιανουαρίου 2016.».
                        
                     
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Μαρτίου 2019.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               A. TAJANI
            
            
               
                  Για το Συμβούλιο
               
               
                  Ο Πρόεδρος
               
               G. CIAMBA
            
         
         
            (1)  ΕΕ C 440 της 6.12.2018, σ. 104.
         
            (2)  Θέση του Ευρωπαϊκού Κοινοβουλίου της 12ης Φεβρουαρίου 2019 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 4ης Μαρτίου 2019.
         
            (3)  Κανονισμός (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου, της 5ης Φεβρουαρίου 2013, για την έγκριση και την εποπτεία της αγοράς γεωργικών και δασικών οχημάτων (ΕΕ L 60 της 2.3.2013, σ. 1).
         
            (4)  Οδηγία 74/347/ΕΟΚ του Συμβουλίου της 25ης Ιουνίου 1974 περί προσεγγίσεως των νομοθεσιών των κρατών μελών των αναφερομένων στο οπτικό πεδίο και στους υαλοκαθαριστήρες των γεωργικών ή δασικών ελκυστήρων με τροχούς (ΕΕ L 191 της 15.7.1974, σ. 5).
         
            (5)  Οδηγία 2008/2/ΕΚ του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με το οπτικό πεδίο και τους υαλοκαθαριστήρες των γεωργικών ή δασικών ελκυστήρων με τροχούς (Κωδικοποιημένη έκδοση) (ΕΕ L 24 της 29.1.2008, σ. 30).